Det var planen, at det yderste sommerhus på skrænten i Lønstrup skulle rives ned i sidste uge. Men mandag morgen står huset stadig. - Planen var, at nedrivningen skulle påbegynde i uge tre (sidste uge, red.), men vi har snakket med entreprenøren, og der var nogle vejrforhold, der gjorde, det ikke kunne lade sig gøre, siger Thomas Jørgensen, der er teamleder hos Hjørring Kommune. Udskudt til denne uge Sommerhuset står ganske få meter fra afgrunden, og dele af husets terrasse er allerede faldet ned på stranden. Derfor er det tæt på at lide samme skæbne som mange andre sommerhuse i løbet af de seneste år. Men hvis planen holder, når det ikke så langt. - Her til morgen hørte vi fra entreprenøren, og han starter nedrivningen i denne uge. Hvis forventningerne holder, så vil det meste være væk, når vi kommer til fredag, siger Thomas Jørgensen. Der har i flere år været konflikt om sommerhusenes fremtid i området. Fire af sommerhusejerne fik for nyligt stadfæstet en dom i Vestre Landsret, som var en bøde på 425.000 kroner. Dommen var for blandt andet at have hældt cement og granitsten ned over den Natura 2000-fredede klint for at beskytte den mod havets kræfter. Og ifølge Hjørring Kommune skal sommerhuset længst mod vandet rives ned, inden det styrter mod vandet. - Vi har tillid til, at de er nået langt sidst på ugen, så vi krydser fingre, siger Thomas Jørgensen.
Et sommerhus i Lønstrup skulle have været fjernet i sidste uge, men mandag morgen står det stadig og balancerer på det yderste af klinten.